Hiniv neuze, edan ar fenestr, ur werenenn violet é klask heolata, rak rip eo an avel reter. An anv gwellañ e brezhoneg a vehe marse  gwerenenn (= gwenanenn) koad. Rak gober a ra un neizh en un toull er choad marv, lies-mat e koad labouret dan dud, da skouer e koad ar fenestri. Unan ag ar spesadoù gweren brasañ eo. Daet da vras e-doug an hañv, int a dremen ar goañv evel ma chellont (ha kredapl e oa an hani am eus gwelet é klask ur bertim evit tremen ar goañv er waskedenn). Ha goude neuze e paraont hag e savont o neizhioù.  Un droiad e kêr, arsav a ran dirak pikol dervennoù ag ar spesad Quercus ilex, neus ket kalz ker bras dre-mañ,  nemet, moarvat, tre àr ribloù ar Mor-Bihan. Ar gwez-se, hag ar gweren-koad ivez, ankouaet em eus lâret, ne vourront ket ag ar goañvioù kalet. E-tal an div wezenn, plant a-ziavaez-bro, an Impatiens balfouri, ma tarzh he frouezh get an disterañ touch a vez graet dezhe. Un choari bugale (pe tud vrasoch) eo zoken. Ar re-mañ ne vezont ket kavet en natur dre-mañ, nemet hag achapet ag ur jardrin tost e vehent.